বাসের ধাক্কা খেয়ে রাস্তার উপরে ছিটকে পড়েছিল বছর আঠারোর কিশোর। কিন্তু তখনও তার দেহে প্রাণ রয়েছে। রক্তে শরীরে ভেসে গেলেও জ্ঞান ছিল। যন্ত্রণায় ছটফট করতে করতেও হাত তুলে পথচারীদের থেকে সাহায্য চাইছিল সে। কিন্তু মৃত্যুর আগে কর্নাটকের বাসিন্দা এই কিশোর বুঝে গেল, প্রাণের আগে ছবি। অমানবিক এই দৃশ্যের সাক্ষী থাকল কর্নাটকের কোপ্পাল।
বুধবার কোপ্পালে রাস্তা দিয়ে যাওয়ার সময় ওই কিশোরের সাইকেলে পিছন থেকে ধাক্কা মারে একটি বাস। আহত অবস্থায় প্রায় পচিশ মিনিট রাস্তায় পড়েছিল সে। কিন্তু সহ-নাগরিকরা কেউ কিশোরের আর্তিতে সাড়া দেয়নি। হাসপাতালে নিয়ে যাওয়ারও প্রয়োজন বোধ করেনি কেউ। কিন্তু পথচলতি অনেকেই পটাপট ক্যামেরায় আহত কিশোরের ছবি তুলেছে। কেউ কেউ ভিডিও রেকর্ডিংও করেছে। এইভাবে কেটে যায় প্রায় আধ ঘণ্টা। অবশেষে হাসপাতালে নিয়ে যাওয়া হয় কিশোরকে। কিন্তু চিকিৎসা শুরু হতে দেরি হওয়ায় শেষ পর্যন্ত প্রাণে বাঁচানো যায়নি ওই কিশোরকে।
ঘটনার ছবি ছড়িয়ে পড়তেই গোটা দেশে সমালোচনার ঝড় উঠেছে। ভিডিও দেখেই যেন পরিষ্কার, সহ-নাগরিকরা এতটা অমানবিক হতে পারে, তা যেন বিশ্বাস হচ্ছিল না আহত কিশোরেরও।
দেখুন ভিডিও
 


​